Landsbankinn sýknaður af kröfum upp á tugi milljóna mbl.is / Þorsteinn Ásgrímsson Héraðsdómur Reykjavíkur sýknaði í dag Landsbankann af kröfum Vestmannaeyjabæjar , Lífeyrissjóðs Vestmannaeyja og Vinnslustöðvarinnar vegna yfirtöku bankans á öllum stofnfjárhlutum Sparisjóðs Vestmannaeyja árið 2015 . Málið snerist um það hvað mætti teljast hæfilegt endurgjald fyrir stofnfjárhluti við yfirtöku Landsbankans . Vestmannaeyjabær , Lífeyrissjóður Vestmannaeyja og Vinnslustöðin telja að samkomulag sem gert var á sínum tíma um endurgjaldið hafi verið ósanngjarnt og að bankinn hafi auðgast með óréttmætum hætti á kostnað þeirra . Enn fremur telja Vestmannaeyjabær , Lífeyrissjóður Vestmannaeyja og Vinnslustöðin sig ekki hafa fengið fullt verð fyrir stofnfjárhluti sína í sparisjóðnum þegar þeir voru yfirteknir af bankanum við samruna hans og sjóðsins . Er þar byggt á mismun greiðslunnar fyrir stofnfjárhlutina og mats dómkvaddra matsmanna . Vestmannaeyjabær krafðist þess að Landsbankinn greiddi sér tæpar 15,4 milljónir króna auk dráttarvaxta , Lífeyrissjóður Vestmannaeyja að bankinn greiddi sér rúmar 21,6 milljónir auk vaxta og Vinnslustöðin fór fram á tæpar 7,6 milljónir . Fram kemur í dómnum að bág fjárhagsstaða sparisjóðsins hafi verið á almannavitorði dagana áður en umrætt samkomulag var gert og Vestmannaeyjabæ , Lífeyrissjóði Vestmannaeyja og Vinnslustöðinni hefði mátt vera ljóst að þörf væri á snörum viðbrögðum , sem hefðu getað falist í því að leggja sjóðnum til nýtt fé , vildu þeir forða því að til formlegra aðgerða Fjármálaeftirlitsins kæmi . Kemst héraðsdómur að þeirri niðurstöðu að ekki hafi verið sýnt fram á óréttmæta , ósanngjarna eða óheiðarlega háttsemi Landsbankans og fyrir vikið verði ekki talið að sýnt hafi verið fram á að brotið hafi verið gegn góðum viðskiptaháttum eða með öðrum hætti gengið gegn ákvæðum laga um fjármálafyrirtæki .